PINEDO BUSTAMANTE (EH Bildu, 2013-04-18):
Egun on, eskerrik asko presidente anderea.
BEC-en gai hau hona datorkigu berriz ere mozio moduan oraingoan, orain dela hilabete batean interpelazioa egon zelako. Interpelazio hartan bai mozioaren aurkezleak, bai lehendakariak BEC-en jarduerari buruzko hainbat datu eman zizkiguten. Denok jaso dugu Herri Kontuen Euskal Epaitegiak egindako fiskalizazio txostena, eta beraz ez naiz gaur hasiko datu guzti hauek berriz hemen azaltzen.
Baina bai esan behar dugu BEC-en egoerari buruzko irudi bat azalarazten dela, txostenaren irakurketa sakon bat egiten baldin badugu, egoera larria da. BEC-ek ez ditu bere iharduera aurrikuspenak bete eta dituen ustiapen gastuak handiegiak dira. Azken finean, ez du inoiz ere ez bere gastuak estaltzeko beste etekin lortu, eta noski finantza gastuak eta amortizazioak hor daude. Hauek ere arazoa larritzen dutelarik.
Agian pentsatu behar da ere eraikuntza erraldoi hori beharrezkoa ote zen, beharrezkoa ote den egin izan zen moduan. Bizkaian baditugu beste hainbat azpiegitura BEC-en moduan hainbat onura ekarriko zituztenak, Supersur adibidez. Inbertsio estrategiko moduan aurkeztuak izan zirenak, eta azkenik diru publiko mordoa irensten dutenak urterik urte. Oraindik euren onurak argi ikusten ez ditugula. Baina BEC hor dago jada eta nolabait aurrera atera behar da. Agian beste erabilera batzuk mahai gainean jarriz. Hots, enpresen mintegiak edo jada plazaratu diren beste hainbat alternatiba.
Argi geratu behar dena da egoera larri hau ez dela berez sortu, eta ezin zaio soilik egoera ekonomikoari leporatu. Ezin da esan BEC-en egoera ekonomikoa krisiak eraginda dela bere osotasunean. Egoera honen atzean kudeaketa bat dago, eredu ekonomiko eta politiko batzuk daude, hona ekarri gaituztenak. Eta hauek ere modu batean eragina izan du.
Kudeaketa honek azalpena merezi duela uste dugu. Azalpena BEC-en egoera finantzieroa ez delako gauetik egunera okertu, azalpena BEC diru publikoaz eginikoa delako. Azalpena BEC-en urtez urteko zulo ekonomikoak diru publikoaz estaltzen direlako. Azalpena hurrengo urteetan diru publiko mordoa behar izango delako Herri Kontuen Euskal Epaitegiaren hitzen arabera BEC-en iharduerari eusteko.
Horregatik uste dugu orain arte BEC-en arduradun nagusi izan direnak azalpenak eman behar dituztela, euren kudeaketa azaldu behar dutela. Ezin daitekeena izan da horrelako azpiegitura baten kudeaketaren arduradun izan direnak eszena tokitik desagertzea euren erantzukizunei aurre egin gabe.
BEC-en presidentea izatea, BEC-en ihardueraren azken arduradun izatea da. Eta BEC-en egoera larria dela denok aitortzen baldin badugu, gutxienez erantzukizuna uztean bere agintaldiaren kudeaketa azaldu behar du eta egoeraren ardurak onartu.
Hori da Euskal Herria Bildutik eskatzen duguna. Gaur arte egindakoari buruzko azalpena behar dugu, BEC bideragarria izan daiten aplikatu behar diren neurriak, aplikatu beharreko planak era egoki batean egin daitezen.
Eta beraz, gure zuzenketa onartzen ez bada eta horrela izango dela badakigu, aurrera jarraituko dugu BEC-en arduradun izan direnen agerraldiak eskatuz. Noski, BEC-en orain arte egindako kudeaketaren azalpena izateko arrazoi berberek eraman gaituzte BEC-en bideragarritasuna abian jartzeko plan egoki eta eraginkor bat eskatzera.
Azken finean, BEC-en sostengua diru publikoa delako. Eta diru publikoaren kudeaketa zuhurra eta eraginkorra egitea, gizartearen mesederako eta gure ekonomiaren garapena indartzeko erabilia, BEC-en partehartzea duten administrazio publiko guztien erantzukizuna delako.
Gaur berriz ere hemen erdibideko zuzenketa bat dago, non ezin izan dugun parte hartu batzuek dituzten konplexuengatik. Hala ere Euskal Herria Bildun erantzukizunez lan egiten dugunez, honetan ere erantzukizunez bozkatuko dugu.
Mila esker.